《万年欢 济武命饮白鹿泉亭再叠前韵》
明代·曹溶

玉局无尘，又邀宾十洲，分赋甜雪。吴练天门，曾睹布帆南发。

襆被澄湖上下，信只有、三冬奇绝。寒威紧、勒住花期，此番疑锻柔骨。

槌床放歌未歇。羡盘空硬句，风调全别。除却相如，余子碌碌常物。

犹怪毫成五彩，不肯赋、鸦头香袜。他年记、瑞石流光，草堂人倚斜月。

作者简介：（1613—1685）明末清初浙江嘉兴人，字秋岳，一字洁躬，号倦圃，别号金陀老圃。明崇祯十年进士，官御史。清顺治元年，授原官，后屡起屡踬，至广东布政使，降山西阳和道，以裁缺去官。工诗。富藏书。有《刘豫事迹》、《静惕堂诗集》、《静惕堂词》、《倦圃莳植记》等。